CELEX: 32019D1205
Language: da
Date: 2019-07-12 00:00:00
Title: Kommissionens gennemførelsesafgørelse (EU) 2019/1205 af 12. juli 2019 om indrømmelse af en undtagelse, Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (meddelt under nummer C(2019) 5180)

16.7.2019   
               
               
                  DA
               
               
                  Den Europæiske Unions Tidende
               
               
                  L 190/1
               
            
         KOMMISSIONENS GENNEMFØRELSESAFGØRELSE (EU) 2019/1205
         af 12. juli 2019
         om indrømmelse af en undtagelse, Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
         
            
               (meddelt under nummer C(2019) 5180)
            
         
         (Kun den franske og den nederlandske udgave er autentiske)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
         ud fra følgende betragtninger:
         
                     (1)
                  
                  
                     Ved Kommissionens gennemførelsesafgørelse (EU) 2015/1499/EU (2) blev Belgien indrømmet en undtagelse, der gjorde det muligt at tillade, at der i regionen Flandern på visse betingelser tilføres op til 250 kg kvælstof pr. hektar pr. år fra husdyrgødning på marker med græsarealer og majs, der er udlagt med græs, med slået græs efterfulgt af majs og med slået rug efterfulgt af majs, og op til 200 kg kvælstof pr. hektar årligt fra husdyrgødning på marker med vinterhvede eller triticale efterfulgt af en efterafgrøde samt sukker- eller foderroer.
                  
               
                     (2)
                  
                  
                     Den ved gennemførelsesafgørelse (EU) 2015/1499 indrømmede undtagelse vedrørte ca. 2 870 landbrugere og 94 280 ha jord og udløb den 31. december 2018.
                  
               
                     (3)
                  
                  
                     Den 21. december 2018 anmodede Belgien Kommissionen om en ny undtagelse i henhold til punkt 2, tredje afsnit, i bilag III til direktiv 91/676/EØF for regionen Flandern.
                  
               
                     (4)
                  
                  
                     Anmodningen vedrører Belgiens hensigt om at tillade, at der i Flandern på særlige bedrifter tilføres op til 250 kg kvælstof pr. hektar pr. år fra gødning fra græssende husdyr og behandlet gødning på marker med græs, græs blandet med kløver, majsmarker udlagt med græs og marker med slået græs eller slået rug efterfulgt af majs og op til 200 kg kvælstof pr. hektar pr. år fra husdyrgødning og behandlet gødning på marker med vinterhvede eller triticale efterfulgt af efterafgrøder og på marker med roer.
                  
               
                     (5)
                  
                  
                     Ifølge oplysninger fra de belgiske myndigheder i forbindelse med den undtagelse, der er indrømmet ved gennemførelsesafgørelse (EU) 2015/1499, har undtagelsen ikke medført nogen forringelse af vandkvaliteten. Kommissionens rapport til Rådet og Europa-Parlamentet om gennemførelsen af direktiv 91/676/EØF for perioden 2012-2015 (3) viser, at ca. 81 % af grundvandsovervågningsstederne i regionen Flandern indberettede gennemsnitlige nitratkoncentrationer på under 50 mg/l, og at 63 % af grundvandsovervågningsstederne indberettede gennemsnitlige nitratkoncentrationer på under 25 mg/l. Overvågningsdataene viser en faldende tendens i grundvandets nitratindhold sammenholdt med den foregående indberetningsperiode (2008-2011). Hvad overfladevand angår, indberettede 95 % af overvågningsstederne gennemsnitlige nitratkoncentrationer på under 50 mg/l, og 75 % af overvågningsstederne indberettede gennemsnitlige nitratkoncentrationer på under 25 mg/l. Flertallet af overvågningsstederne for overfladevand viste en faldende tendens for nitratkoncentration. I indberetningsperioden 2012-2015 blev ca. 76 % af floderne klassificeret som enten eutrofiske eller hypertrofiske, hvilket svarer til den foregående indberetningsperiode (2008-2011).
                  
               
                     (6)
                  
                  
                     Nyere data fra Belgien for regionen Flandern viser, at kvaliteten af grund- og overfladevandet i Flandern ikke er forbedret siden 2015 for så vidt angår nitratforurening.
                  
               
                     (7)
                  
                  
                     Flandern har til hensigt at nå nedenstående mål for vandkvalitet i løbet af handlingsprogrammet for perioden 2019-2022 for alle afvandingsområder. For overfladevand vil det sige en nedbringelse af den gennemsnitlige målværdi med 4 mg nitrat pr. liter til en gennemsnitlig koncentration over målværdien på 20 mg nitrat pr. liter; for højtliggende grundvand, hvor genetableringen foregår langsommere, skal der nås en samlet nedadgående tendens på mindst 3 mg nitrat pr. liter i alle afvandingsområder med en gennemsnitlig koncentration højere end 50 mg nitrat pr. liter eller mellem 40 og 50 mg nitrat pr. liter med stigende tendens.
                  
               
                     (8)
                  
                  
                     For at nå disse mål har Flandern fastlagt et skærpet handlingsprogram for perioden 2019-2022. Der er planlagt en genevaluering i slutningen af 2020 af udpegelsen af områdetyper, hvor der er indført skærpede foranstaltninger, på grundlag af overvågningsresultaterne for overfladevandets kvalitet i vintrene i årene 2018-2019 og 2019-2020 samt grundvandskvaliteten i årene 2018 og 2019. Lovgivningen til gennemførelse af direktiv 91/676/EØF for regionen Flandern, »Dekret om beskyttelse af vand mod forurening forårsaget af nitrater, der stammer fra landbruget« (4) (»gødningsdekretet«), er den 24. maj 2019 blevet ændret i overensstemmelse med handlingsprogrammet for perioden 2019-2022 og gælder sammen med denne afgørelse.
                  
               
                     (9)
                  
                  
                     Gødningsdekretet gælder for hele regionen Flandern.
                  
               
                     (10)
                  
                  
                     Gødningsdekretet indeholder øvre grænser for tilførsel til jorden af både kvælstof og fosfor.
                  
               
                     (11)
                  
                  
                     Den faste fraktion fra gødningsbehandlingen bør leveres til autoriserede genvindingsanlæg, således at lugte og andre udledninger mindskes, de agronomiske og hygiejniske egenskaber forbedres, håndteringen lettes, og udnyttelsen af kvælstof og fosfat forbedres.
                  
               
                     (12)
                  
                  
                     Det fremgår af den dokumentation, som Belgien har fremlagt vedrørende regionen Flandern, at den foreslåede mængde på henholdsvis 250 og 200 kg kvælstof pr. hektar pr. år fra husdyrgødning er begrundet ud fra objektive kriterier som f.eks. lange vækstsæsoner og afgrøder, der optager meget kvælstof.
                  
               
                     (13)
                  
                  
                     De seneste tal fra Belgien for Flandern for perioden 2015-2017 viser et fald i antallet af svin på 4,7 %. Antallet af fjerkræ viser en stigning på 14,3 % mellem 2014 og 2017. Antallet af kvæg er forblevet uændret. For at undgå, at anvendelsen af den anmodede undtagelse fører til øget husdyrhold, sikrer de kompetente myndigheder begrænsning af det antal husdyr, der må holdes på hver bedrift (rettigheder for næringsstofudledning) i regionen Flandern i overensstemmelse med de bestemmelser, der er fastsat i gødningsdekretet.
                  
               
                     (14)
                  
                  
                     De data, der blev indberettet af Belgien vedrørende regionen Flandern for perioden 2012-2015, viser et fald på 4,9 % i anvendelsen af kvælstof fra husdyrgødning i perioden 2012-2014 sammenlignet med perioden 2004-2007. De seneste tilgængelige tal for 2015, 2016 og 2017 viser et yderligere fald i anvendelsen af kvælstof fra husdyrgødning på 4,0 % mellem 2014 og 2017 til en mængde på 90,6 tusind ton i 2017. I rapporteringsperioden 2012-2015 var anvendelsen af mineralsk kvælstof på samme niveau som i perioden 2008-2011. De seneste tilgængelige data for 2015, 2016 og 2017 viser, at anvendelsen af mineralsk kvælstof er steget til 48,6 tusind ton i 2017, hvilket er en stigning på 21 % i forhold til 2014.
                  
               
                     (15)
                  
                  
                     På marker med jord med lav P-tilgængelighed (klasse I) og jord i målzonen (klasse II) kan der være behov for at anvende yderligere fosfat fra kemisk gødningsstof. Sådanne gødningsstoffer bør ikke anvendes på marker med jord med moderat P-tilgængelighed (klasse III) og jord med høj P-tilgængelighed (klasse IV).
                  
               
                     (16)
                  
                  
                     Flandern har et tæt net af vandkvalitetsovervågningsstationer. Dette net kan anvendes som et alternativ til det nuværende overvågningsnet for undtagelsen og bør gøre det muligt at observere resultaterne for de bedrifter, der er tildelt en tilladelse i henhold til den af Belgien anmodede undtagelse, set i forhold til bedrifter, der ikke er tildelt en sådan tilladelse, samt at overvåge, om målene i direktiv 91/676/EØF opfyldes. Der bør gennemføres yderligere forskning for bedre at forstå sammenhængen mellem nitrattab på markniveau og nitratkoncentrationen i overfladevand og grundvand for et (del)afvandingsområde med henblik på at kalibrere og validere næringsstofemissionsmodellen.
                  
               
                     (17)
                  
                  
                     Efter en gennemgang af anmodningen anses de foreslåede mængder på henholdsvis 250 og 200 kg kvælstof pr. hektar pr. år fra gødning fra græssende husdyr og behandlet gødning ikke at være til hinder for, at målene i direktiv 91/676/EØF kan nås, forudsat at visse strengere krav, som gælder ud over de skærpede foranstaltninger, der træffes i handlingsprogrammet for 2019-2022, opfyldes.
                  
               
                     (18)
                  
                  
                     I Europa-Parlamentets og Rådets direktiv 2007/2/EF (5) fastsættes de generelle regler med henblik på at opbygge en infrastruktur for geografisk information i EU til brug for EU's miljøpolitik og for politikker eller aktiviteter, der kan få konsekvenser for miljøet. Den geografiske information, der indsamles inden for rammerne af denne afgørelse, bør i givet fald være i overensstemmelse med bestemmelserne i nævnte direktiv. For at mindske den administrative byrde og forbedre sammenhængen af data bør Belgien ved indsamlingen af de nødvendige data i henhold til denne afgørelse, hvor det er relevant, gøre brug af de oplysninger, der genereres i det integrerede forvaltnings- og kontrolsystem, der er oprettet i henhold til kapitel II i afsnit V i Europa-Parlamentets og Rådets forordning (EU) nr. 1306/2013 (6).
                  
               
                     (19)
                  
                  
                     Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —
                  
               VEDTAGET DENNE AFGØRELSE:
         
            Artikel 1
            Undtagelse
            Den undtagelse, som Belgien har anmodet om for regionen Flandern, med henblik på at tillade en større mængde husdyrgødning end den, der er anført i punkt 2, andet afsnit, første punktum, i bilag III til direktiv 91/676/EØF, indrømmes på de betingelser, der er fastlagt i artikel 4 til 12 i nærværende afgørelse.
         
         
            Artikel 2
            Anvendelsesområde
            Den undtagelse, der indrømmes i henhold til artikel 1, gælder for specificerede marker på en bedrift, hvor der dyrkes afgrøder med højt kvælstofbehov og lang vækstsæson, og for hvilke der er tildelt en tilladelse i overensstemmelse med artikel 4 til 7.
         
         
            Artikel 3
            Definitioner
            I denne afgørelse forstås ved:
            a)   »bedrift«: landbrugsbedrifter med eller uden husdyr
            b)   »mark«: individuelle marker eller klynger af marker, der er homogene, hvad angår afgrøder, jordtype og gødningspraksis
            c)   »græsareal«: permanente eller midlertidige græsarealer (generelt betyder midlertidig mindre end fire år)
            d)   »afgrøder, der optager meget kvælstof og har lang vækstsæson«: 
            
                        i)
                     
                     
                        græsarealer
                     
                  
                        ii)
                     
                     
                        græsarealer med mindre end 50 % kløver
                     
                  
                        iii)
                     
                     
                        majs udlagt med græs, før eller efter høst, hvor græsset slås og fjernes fra marken og derved fungerer som efterafgrøde
                     
                  
                        iv)
                     
                     
                        slået græs eller slået rug efterfulgt af majs
                     
                  
                        v)
                     
                     
                        vinterhvede eller triticale efterfulgt af en efterafgrøde
                     
                  
                        vi)
                     
                     
                        sukker- eller foderroer
                     
                  e)   »græssende husdyr«: kvæg (undtagen fedekalve), får, geder og heste
            f)   »gødningsbehandling«: den behandling, hvor gødning deles i to fraktioner, en fast og en flydende, som foretages for at forbedre tilførslen til jorden og udnyttelsen af kvælstof og fosfor
            g)   »behandlet gødning«: den flydende fraktion fra gødningsbehandling
            h)   »gylle med lavt kvælstof- og fosforindhold«: behandlet gødning med et maksimalt indhold af kvælstof på 1 kg pr. ton gylle og et maksimalt indhold af fosfor på 1 kg pr. ton gylle
            i)   »jordbundsprofil«: jordlaget under jordoverfladen ned til en dybde af 0,90 m, medmindre det gennemsnitlige højstliggende grundvandsniveau ligger højere; i så fald består jordbundsprofilen af jordlaget ned til gennemsnittet af det højstliggende grundvandsniveau
            j)   »gødningsplan«: en forudgående beregning af den påtænkte brug og forekomst af næringsstoffer
            k)   »gødningsregnskab«: næringsstofbalance baseret på den faktiske brug og optagelse af næringsstoffer.
         
         
            Artikel 4
            Årlig ansøgning og forpligtelse
            
               1.   Landbrugere, som ønsker at være omfattet af undtagelsen i medfør af denne afgørelse, skal indgive en ansøgning til de kompetente myndigheder hvert år senest den 15. februar. For 2019 skal den årlige ansøgning indgives senest den 31. juli.
            
            
               2.   Sammen med den årlige ansøgning, der er omhandlet i stk. 1, forpligter landbrugerne sig skriftligt til at opfylde betingelserne i artikel 6, 7 og 8.
            
         
         
            Artikel 5
            Tildeling af tilladelser
            Tilladelser til at anvende en større mængde kvælstof fra husdyrgødning tildeles på de betingelser, der er fastsat i artikel 6, 7 og 8.
         
         
            Artikel 6
            Betingelser vedrørende gødningsbehandling
            
               1.   De kompetente myndigheder skal sikre, at den faste fraktion fra gødningsbehandlingen leveres til autoriserede genvindingsanlæg.
               De autoriserede anlæg skal hvert år sende oplysninger til de kompetente myndigheder om den mængde gødning, der er modtaget til behandling, og den faste fraktions og den behandlede gødnings bestemmelsessted samt deres indhold af kvælstof og fosfor.
            
            
               2.   Landbrugere, der er omfattet af undtagelsen, og som udfører gødningsbehandling, skal hvert år sende oplysninger til de kompetente myndigheder om den mængde gødning, der er sendt til behandling, og mængden af modtaget behandlet gødning og deres indhold af kvælstof og fosfor.
            
            
               3.   De kompetente myndigheder fastsætter og opdaterer regelmæssigt metodologierne til vurdering af sammensætningen af behandlet gødning, variationerne i sammensætningen og behandlingseffektiviteten for hver af de bedrifter, der er omfattet af en individuel undtagelse.
            
            
               4.   De kompetente myndigheder skal sikre, at ammoniak og andre udledninger fra gødningsbehandling opsamles og behandles på en sådan måde, at miljøpåvirkning og gener mindskes for de anlæg, hvor der opstår højere udledninger end referencesituationen, dvs. opbevaring og udbringning af rå husdyrgødning.
            
            
               5.   De kompetente myndigheder skal sikre, at der udarbejdes en oversigt over anlæg, hvor der kræves behandling af udledninger, og at den opdateres regelmæssigt.
            
         
         
            Artikel 7
            Betingelser for tilførsel af husdyrgødning og andre gødningsstoffer
            
               1.   Med forbehold af betingelserne i stk. 2 til 11 må mængden af husdyrgødning fra græssende husdyr, behandlet gødning og gylle med lavt kvælstof- og fosfatindhold, som hvert år udbringes, herunder gødning fra dyrene selv, ikke overstige følgende værdier:
               
                           a)
                        
                        
                           250 kg kvælstof pr. hektar pr. år på marker, hvor der dyrkes:
                           
                                       i)
                                    
                                    
                                       græs og majs udlagt med græs
                                    
                                 
                                       ii)
                                    
                                    
                                       slået græs efterfulgt af majs
                                    
                                 
                                       iii)
                                    
                                    
                                       slået rug efterfulgt af majs
                                    
                                 
                                       iv)
                                    
                                    
                                       græsarealer med mindre end 50 % kløver
                                    
                                 
                     
                           b)
                        
                        
                           200 kg kvælstof pr. hektar pr. år på marker, hvor der dyrkes:
                           
                                       i)
                                    
                                    
                                       vinterhvede efterfulgt af en efterafgrøde
                                    
                                 
                                       ii)
                                    
                                    
                                       triticale efterfulgt af en efterafgrøde
                                    
                                 
                                       iii)
                                    
                                    
                                       sukker- eller foderroer.
                                    
                                 
                     
            
               2.   Behandlet gødning må, medmindre der er tale om gylle med lavt kvælstof- og fosfatindhold, kun tilføres, hvis den har et kvælstof/fosfatforhold (N/P2O5) på mindst 3,3:1.
            
            
               3.   Den samlede kvælstof- og fosfattilførsel skal svare til den pågældende afgrødes næringsstofbehov, og der skal tages hensyn til næringsstoftilførslen fra jorden og den øgede tilgængelighed af gødningskvælstof som følge af behandling. Den må ikke overstige de maksimale tilførselsmængder for fosfat og kvælstof, der er fastsat i gødningsdekretet.
            
            
               4.   Fosfat fra kemiske gødningsstoffer må ikke anvendes på anden jord end jord med lav P-tilgængelighed (klasse I) og jord i målzonen (klasse II).
            
            
               5.   Der udarbejdes og opbevares en gødningsplan for hver bedrift for hele bedriftens areal.
               Gødningsplanen skal indeholde følgende:
               
                           a)
                        
                        
                           antallet af husdyr
                        
                     
                           b)
                        
                        
                           en beskrivelse af opstaldnings- og opbevaringssystemer, herunder opbevaringskapaciteten for gødning (volumen)
                        
                     
                           c)
                        
                        
                           en beregning af kvælstof- og fosformængden i bedriftens husdyrgødning (minus tab ved opstaldning og oplagring)
                        
                     
                           d)
                        
                        
                           beskrivelse af gødningsbehandlingen og forventede kendetegn for den behandlede gødning
                        
                     
                           e)
                        
                        
                           mængde og type af gødning, som leveres udenfor eller modtages på bedriften, og dens kendetegn
                        
                     
                           f)
                        
                        
                           sædskifteplan og arealstørrelse for marker med afgrøder med stort kvælstofbehov og lang vækstsæson og marker med andre afgrøder
                        
                     
                           g)
                        
                        
                           afgrødernes forventede kvælstof- og fosforbehov for hver mark
                        
                     
                           h)
                        
                        
                           resultaterne af eventuelle jordbundsanalyser, der viser jordens kvælstof- og fosforstatus
                        
                     
                           i)
                        
                        
                           en beregning af det kvælstof og fosfor, der tilføres med gødning for hver mark
                        
                     
                           j)
                        
                        
                           en beregning af det kvælstof og fosfor, der tilføres med kemiske gødningsstoffer eller andre gødningsstoffer for hver mark
                        
                     
                           k)
                        
                        
                           beregninger til vurdering af overholdelsen af anvendelsesstandarderne for kvælstof og fosfor.
                        
                     Gødningsplanerne skal foreligge på bedriften for hvert år senest den 15. februar i det pågældende år. De revideres senest syv dage efter enhver ændring i landbrugsmetoderne.
            
            
               6.   Hver bedrift fører gødningsregnskaber. Der sendes regnskaber for hvert år til den kompetente myndighed senest den 15. marts det følgende år.
            
            
               7.   Gødningsregnskabet skal indeholde følgende:
               
                           a)
                        
                        
                           afgrødeareal
                        
                     
                           b)
                        
                        
                           antal og type husdyr
                        
                     
                           c)
                        
                        
                           gødningsproduktion pr. dyr
                        
                     
                           d)
                        
                        
                           mængden af gødning, der importeres af bedriften
                        
                     
                           e)
                        
                        
                           mængden af husdyrgødning, som eksporteres fra bedriften, og modtagerne.
                        
                     
            
               8.   Der skal foreligge resultater af kvælstof- og fosforanalyse af jorden for hver bedrift, der er omfattet af undtagelsen.
               Der foretages prøveudtagning og analyse mindst en gang hvert fjerde år og senest den 31. maj for kvælstof og fosfor for hvert af bedriftens homogene områder med hensyn til sædskifte og jordegenskaber.
               Der skal foretages mindst én analyse for hver fem hektar landbrugsjord.
            
            
               9.   Der foretages måling af nitratkoncentrationen i jordbundsprofilen, som foretages af akkrediterede laboratorier hvert år mellem den 1. oktober og den 15. november på mindst 6 % af alle marker, der er tildelt en tilladelse i henhold til artikel 5, og 1 % af de øvrige marker, som benyttes af bedrifter, der er tildelt denne tilladelse, på en sådan måde, at mindst 85 % af disse bedrifter er involveret. For hver to hektar landbrugsjord tages der mindst tre prøver, der repræsenterer tre forskellige jordlag inden for jordbundsprofilen.
            
            
               10.   Gødning, behandlet gødning eller gylle med lavt kvælstof- og fosfatindhold med et samlet kvælstofindhold, som er højere end 0,60 kg kvælstof pr. ton, kemiske gødningsstoffer og andre gødningsstoffer må ikke spredes ud på marker, der er tildelt en tilladelse i henhold til artikel 5, mellem den 1. september og den 15. februar det følgende år.
            
            
               11.   Mindst to tredjedele af kvælstofmængden fra husdyrgødning, med undtagelse af kvælstof fra gødning fra græssende husdyr, tilføres før den 1. juni hvert år.
            
         
         
            Artikel 8
            Betingelser for arealanvendelse
            
               1.   Landbrugere, som er tildelt en tilladelse i henhold til artikel 5, skal pløje græsarealer mellem den 15. februar og den 30. april. Pløjning af græsarealer med henblik på fornyelse af græsarealer og pløjning af græsarealer på lerjord kan også finde sted mellem den 15. september og den 30. oktober.
            
            
               2.   Landbrugere, som er tildelt en tilladelse i henhold til artikel 5, skal så afgrøder med stort kvælstofbehov inden for to uger efter pløjning af græsarealer, undtagen på lerjord, der blev pløjet mellem den 15. september og den 30. oktober.
            
            
               3.   Når permanente græsarealer pløjes, må der ikke tilføres gødningsstoffer, undtagen for korn, raps, roer, græsarealer og rosenkål efter jordanalyse under hensyntagen til mineralsk kvælstof og andre parametre, som giver mulighed for at anslå kvælstofudvaskningen fra mineralisering af organisk materiale.
            
            
               4.   I sædskiftet indgår ikke bælgplanter eller andre kvælstoffikserende planter. Sædskiftet kan dog omfatte kløver i græsmarker med mindre end 50 % kløver.
            
            
               5.   Efterafgrøder sås senest to uger efter høst af vinterhvede og triticale og senest den 15. september.
            
            
               6.   Efterafgrøder må ikke pløjes før den 15. februar.
            
         
         
            Artikel 9
            Foranstaltninger vedrørende produktion og transport af gødning
            
               1.   De kompetente myndigheder sikrer, at antallet af husdyr, der må holdes i hver bedrift (rettigheder for næringsstofudledning) i regionen Flandern, begrænses til, hvad der er fastsat i bestemmelserne i gødningsdekretet.
            
            
               2.   De kompetente myndigheder sikrer, at transport af gødning med akkrediterede transportører registreres ved hjælp af geografiske lokaliseringssystemer for al transport.
            
            
               3.   De kompetente myndigheder sikrer, at gødningssammensætningen, hvad angår kvælstof- og fosforkoncentrationer, kontrolleres før hver transport. Gødningsprøver analyseres af akkrediterede laboratorier og resultaterne af analysen meddeles de kompetente myndigheder og den landbruger, til hvem gødningen leveres.
            
            
               4.   De kompetente myndigheder sikrer, at transporten ledsages af et dokument med angivelse af den transporterede mængde gødning og dens kvælstof- og fosforindhold.
            
         
         
            Artikel 10
            Tilsyn
            
               1.   De kompetente myndigheder sørger for, at der udarbejdes kort, som opdateres hvert år, og som for hver kommune viser andelen af bedrifter, antallet af marker, andelen af husdyr, andelen af landbrugsarealer og lokal arealanvendelse omfattet af en individuel tilladelse i henhold til artikel 5.
            
            
               2.   Oplysninger om sædskifte og landbrugsmetoder, der er omfattet af individuelle undtagelser, indsamles og opdateres hvert år af den kompetente myndighed.
            
            
               3.   Det net for prøveudtagning af overfladevand og højtliggende grundvand, som er omhandlet i artikel 10, stk. 2, i Kommissionens beslutning 2008/64/EF (7), opretholdes med henblik på at vurdere undtagelsens virkninger på vandkvaliteten. Overvågningsnettet skal omfatte målinger af nitrat og fosfat i floder, der løber ud i Nordsøen. Antallet af oprindelige overvågningssteder må ikke reduceres, og stedernes beliggenhed må ikke ændres i denne afgørelses anvendelsesperiode.
            
            
               4.   Der foretages en skærpet overvågning i afvandingsområder med landbrug på sandjord.
            
            
               5.   Overvågningsstederne, der svarer til mindst 150 bedrifter, og som er etableret i medfør af beslutning 2008/64/EF, opretholdes indtil de erstattes med målrettet overvågning fra 2020 med henblik på at tilvejebringe oplysninger om den lokale arealanvendelse, sædskifte og gødningspraksis, jordvand, mineralsk kvælstof i jordbundsprofilen om efteråret og jordens fosforstatus og de tilsvarende kvælstoftab gennem rodzonen, både på steder med en undtagelse og på steder uden en undtagelse. Sammen med den specifikke overvågning, der er omhandlet i stk. 8, skal disse nye ordninger gøre det muligt at vurdere miljøresultaterne for bedrifter, der er tildelt en tilladelse i henhold til artikel 5 i denne afgørelse, set i forhold til bedrifter, der ikke er tildelt en sådan tilladelse, samt at overvåge, om målene i direktiv 91/676/EØF opfyldes.
               Overvågningsstederne skal dække de vigtigste jordtyper (lerjord, lerblandet, sandet og løs jord), gødningspraksis og afgrøder.
            
            
               6.   Der indsamles årligt data om lokal arealanvendelse, sædskifte, landbrugsmetoder, næringsstofanvendelse og produktion af husdyrgødning på bedrifter, som er omfattet af individuelle undtagelser.
            
            
               7.   De data, som der henvises til i denne artikels stk. 5 og 6 samt i artikel 7, anvendes til modelbaserede beregninger af omfanget af nitratudvaskning og fosfortab fra marker, hvor der tilføres op til 250 kg eller 200 kg kvælstof pr. hektar pr. år i form af gødning fra græssende husdyr og behandlet gødning.
            
            
               8.   Overvågningsnettet vedrørende højtliggende grundvand, jordvand, drænvand og vandløb på bedrifter, der indgår i overvågningsnettet, skal tilvejebringe data om nitrat- og fosforkoncentrationen i det vand, der bevæger sig fra rodzonen til grundvandet og overfladevandet.
            
            
               9.   Den kompetente myndighed skal fra 2020 gennemføre en områdespecifik overvågning som et forskningspilotprojekt i mindst to (del)afvandingsområder for bedre at forstå sammenhængen mellem nitrattab på markniveau og nitratkoncentrationen i overfladevand og grundvand på (del)afvandingsområdeniveau med henblik på at kalibrere og validere næringsstofemissionsmodellen. Dette forskningspilotprojekt kombineres med et pilotprojekt om løbende overvågning af N og P i vandløbene.
            
         
         
            Artikel 11
            Kontroller og inspektioner
            
               1.   Alle ansøgninger om en undtagelse skal indgives til de kompetente myndigheder til administrativ kontrol. Hvor kontrollen viser, at betingelserne i artikel 6, 7 og 8 ikke er opfyldt, informeres ansøgeren herom. I så fald anses ansøgningen for at være afvist.
            
            
               2.   De kompetente myndigheder etablerer et markinspektionsprogram på grundlag af risikoanalyser, resultaterne af tidligere års kontrolbesøg og resultaterne af almene stikprøvekontroller af anvendelsen af lovgivningen til gennemførelse af direktiv 91/676/EØF.
            
            
               3.   Markinspektionerne skal dække mindst 7 % af de bedrifter, der er tildelt en tilladelse i henhold til artikel 5, for at kontrollere overholdelsen af bestemmelserne i artikel 6, 7 og 8.
            
            
               4.   Hvis det i et givet år forekommer, at en bedrift med en tilladelse i henhold til artikel 5 ikke opfylder betingelserne i artikel 6, 7 og 8, pålægges indehaveren af tilladelsen sanktioner i overensstemmelse med de nationale regler og er ikke berettiget til en tilladelse det efterfølgende år.
            
            
               5.   Resultaterne af de målinger, der henvises til i artikel 7, stk. 8, skal verificeres. Hvis verifikationen peger på manglende overholdelse, herunder at basistærskelen, som defineret i gødningsdekretet, er overskredet, underrettes landbrugeren herom, og en ansøgning om tilladelse for det følgende år for marken eller markerne afvises.
            
            
               6.   De kompetente myndigheder sikrer kontrol på stedet af mindst 2 % af gødningstransporterne på baggrund af en risikovurdering og resultaterne af den administrative kontrol i stk. 1.
            
            
               7.   Kontrollen omfatter verifikation af, at forpligtelserne vedrørende akkreditering, vurdering af ledsagedokumenter, verifikation af gødningens oprindelses- og bestemmelsessted og udtagning af en prøve af den transporterede gødning, er opfyldt.
            
            
               8.   Der kan foretages prøveudtagning af gødningen under lastning, hvor det er relevant, ved hjælp af automatiske prøveudtagere til gødning, der er monteret på køretøjerne.
            
            
               9.   Gødningsprøverne analyseres af laboratorier, der er akkrediteret af de kompetente myndigheder, og analysens resultater sendes til den landbruger, der leverer gødningen, og til den landbruger, der modtager gødningen.
            
            
               10.   De kompetente myndigheder tillægges de beføjelser og midler, der er nødvendige for at efterprøve overholdelsen af betingelserne for en tilladelse, der gives i medfør af denne afgørelse.
            
         
         
            Artikel 12
            Rapportering
            De kompetente myndigheder forelægger hvert år senest den 30. juni Kommissionen en rapport med følgende oplysninger:
            
                        a)
                     
                     
                        kort, som viser andelen af bedrifter, andelen af husdyr, andelen af landbrugsarealer og lokal arealanvendelse, samt oplysninger om sædskifte og landbrugsmetoder på bedrifter, der er tildelt en tilladelse i henhold til artikel 5, jf. artikel 10, stk. 1
                     
                  
                        b)
                     
                     
                        resultaterne af vandovervågningen, herunder oplysninger om tendenserne i vandkvaliteten for grundvand, overfladevand og vand, der løber ud i Nordsøen, samt undtagelsens påvirkning af vandkvaliteten, jf. artikel 10, stk. 3
                     
                  
                        c)
                     
                     
                        en vurdering af nitratrester i jordprofilen om efteråret for marker, der er tildelt en tilladelse i henhold til artikel 5, og en sammenligning med oplysninger om og tendenser for nitratrester på marker, der ikke er tildelt en sådan tilladelse for tilsvarende sædskifte. Marker, som ikke har fået tildelt en tilladelse i henhold til artikel 5, bør omfatte marker på bedrifter, der er tildelt en sådan tilladelse og marker på andre bedrifter
                     
                  
                        d)
                     
                     
                        en vurdering af jordens fosforstatus for marker, der er tildelt en tilladelse i henhold til artikel 5, og for marker, der ikke er tildelt en sådan tilladelse
                     
                  
                        e)
                     
                     
                        oplysninger om nitrat- og fosforkoncentrationen i vand, der bevæger sig væk fra rodzonen, jf. artikel 10, stk. 5
                     
                  
                        f)
                     
                     
                        de data, der er indsamlet om lokal arealanvendelse, sædskifte, landbrugsmetoder, næringsstofanvendelse og produktion af gødning samt resultaterne af modelbaserede beregninger af størrelsesordenen af nitrat- og fosfortab på bedrifter, der er tildelt en tilladelse i henhold til artikel 5, jf. artikel 10, stk. 6
                     
                  
                        g)
                     
                     
                        en vurdering af implementeringen af betingelserne for en tilladelse på basis af kontrolbesøg på bedrifter og på marker samt kontrol af gødningstransport og oplysninger om bedrifter, der ikke har overholdt betingelserne, på basis af resultaterne af den administrative kontrol og markinspektioner
                     
                  
                        h)
                     
                     
                        oplysninger om gødningsbehandling, herunder videre behandling og anvendelse af faste fraktioner, og detaljerede oplysninger om behandlingssystemernes kendetegn og effektivitet samt sammensætningen af den behandlede gødning
                     
                  
                        i)
                     
                     
                        oplysninger om antallet af bedrifter, der er tildelt en tilladelse i henhold til artikel 5, og antallet af marker, hvor behandlet gødning og gylle med lavt kvælstof- og fosfatindhold er blevet anvendt samt mængden af gødning og gylle
                     
                  
                        j)
                     
                     
                        metoderne til vurdering af sammensætningen af behandlet gødning, variationerne i sammensætningen og behandlingseffektiviteten for hver bedrift, der er tildelt en tilladelse i henhold til artikel 5, jf. artikel 6, stk. 3
                     
                  
                        k)
                     
                     
                        fortegnelse over anlæg til gødningsbehandling, jf. artikel 6, stk. 5
                     
                  
                        l)
                     
                     
                        et resumé og en evaluering af data fra den områdebaserede overvågning, jf. artikel 10, stk. 5
                     
                  
                        m)
                     
                     
                        tendenser i antallet af husdyr for hver husdyrkategori i regionen Flandern og i hver bedrift, der er tildelt en tilladelse i henhold til artikel 5.
                     
                  Geodataene i rapporten skal i de relevante tilfælde være i overensstemmelse med direktiv 2007/2/EF. Belgien benytter ved indsamlingen af det nødvendige datamateriale, hvor det er relevant, de oplysninger, der tilvejebringes i det integrerede forvaltnings- og kontrolsystem, der er oprettet i overensstemmelse med artikel 67, stk. 1, i forordning (EU) nr. 1306/2013.
         
         
            Artikel 13
            Anvendelsesperiode
            Denne afgørelse finder anvendelse indtil den 31. december 2022.
         
         
            Artikel 14
            Modtager
            Denne afgørelse er rettet til Kongeriget Belgien.
         
         
            Udfærdiget i Bruxelles, den 12. juli 2019.
            
               
                  På Kommissionens vegne
               
               Karmenu VELLA
               
                  Medlem af Kommissionen
               
            
         
         
            (1)  EFT L 375 af 31.12.1991, s. 1.
         
            (2)  Kommissionens gennemførelsesafgørelse (EU) 2015/1499 af 3. september 2015 om indrømmelse af en undtagelse, Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 234 af 8.9.2015, s. 10).
         
            (3)  Rapport fra Kommissionen til Rådet og Europa-Parlamentet af 4. maj 2018 om gennemførelsen af Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget, baseret på indberetninger fra medlemsstaterne for perioden 2012-2015 (COM (2018) 257 final).
         
            (4)  Decreet van 22 december 2006 houdende de bescherming van water tegen de verontreiniging door nitraten uit agrarische bronnen (Belgisch Staatsblad af 29. december 2006, s. 76368).
         
            (5)  Europa-Parlamentets og Rådets direktiv 2007/2/EF af 14. marts 2007 om opbygning af en infrastruktur for geografisk information i Det Europæiske Fællesskab (Inspire) (EUT L 108 af 25.4.2007, s. 1).
         
            (6)  Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).
         
            (7)  Kommissionens beslutning 2008/64/EF af 21. december 2007 om indrømmelse af en undtagelse, som Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 16 af 19.1.2008, s. 28).